ایران‌دا گنج بیر قادینین اؤلومون‌دن سونرا باشلایان اعتراضلار بعضی یئرلرده داوام ائدرکه‌ن، فرانسادا یاشایان ایران‌لی محمد مرادی، اؤلکه‌سینده‌کی حادثه‌لره دقت چکمک اوچون لیون شهرینده‌کی رون چایینا آتیلاراق اؤزونو اؤلدوردو.
سوسیال شبکه‌لرده مرادینین جانینا قییمادان اؤنجه، "بو منیم انتیحار ویدئومدور" سؤزلری ایله باشلایان ویدئو یایینلادی.
مرادی دانیشماسیندا، انتیحارین آماجینین "آوروپا اؤلکه‌لری و خالقلارینین دقتینی ایران‌دا باش وئره‌ن حادثه‌لره جلب ائتمک" اولدوغونو بیلدیردی.
"سیز بو ویدئویا باخاندا من چای‌دا اؤلموش اولاجاغام. خالقیمین پروبلئملرینه گؤزومو یومابیلمزدیم. ذلتله یاشاماقدانسا اؤلمه‌یی ترجیح ائدیرم" ایفاده‌لرینی ایشلتدی.
فرانسا مطبوعاتینا گؤره، ۳۸ یاشلی مرادی دونن یئرلی واختلا ساعات ۱۸.۰۰‌دا یولدان گئچه‌نلرین موداخیله‌سینه باخمایاراق رون چایینا آتیلمیش، جسدی حادثه یئرینه گلن قورتارما اکیبلری طرفیندن چای‌دا بیر آغاجا تاخیلمیش وضعیتده تاپیلمیشدی.
ایرانین باشکندی تهران‌دا ۱۳ سپتامبردا گنج بیر قادینین
اخلاق پلیسی طرفین‌دن باش اؤزتوسو قانونونا اویمادیغی اوچون گؤزآلتینا آلیندیقدان سونرا اؤلمه‌سی ایله اؤلکه‌ده اعتراضلار باشلامیشدی.
اؤلکه‌ده رئژیمه قارشی اعتراضلارا چئوریله‌ن حادثه‌لرده یوزلرجه اینسان اؤلموش، ۱۰ مین‌دن چوخ اینسان گؤزآلتینا آلینمیشدی.
